b'\n_START_ARTICLE_\nAbbejeva prizma\n_START_PARAGRAPH_\nAbbejeva prizma je opti\xc4\x8dna prizma, ki je narejena iz prozorne snovi tako, da tvori pokon\xc4\x8dno tristrano prizmo, ki ima za osnovno ploskev trikotnik s koti 30\xc2\xb0, 60\xc2\xb0in 90\xc2\xb0._NEWLINE_\xc5\xbdarek vstopa na stranici AB (glej sliko na desni), kjer se lomi. Na stranici BC nastopi popolni odboj, nato pa se na stranici AC ponovno lomi. Prizma je narejena tako, da samo ena valovna dol\xc5\xbeina vpadle svetlobe izstopa iz prizme pod kotom, ki je za 60\xc2\xb0 odklonjen od prvotne smeri. Vse ostale valovne dol\xc5\xbeine se odklonijo za ve\xc4\x8dje kote. Z vrtenjem prizme okrog to\xc4\x8dke O, ki le\xc5\xbei na stranici AB lahko izberemo valovno dol\xc5\xbeino, ki jo \xc5\xbeelimo._NEWLINE_Imenuje se po nem\xc5\xa1kem fiziku Ernstu Karlu Abbeju (1840 \xe2\x80\x93 1905)._NEWLINE_Abbejeve prizme ne smemo zamenjati s Porro-Abbejevo prizmo ali z Abbe-K\xc3\xb6nigovo prizmo, ki pa nista disperzivni.'